కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
ధోనీ వ్యూహాంతో ఆసీస్‌పైకి మళ్లిన ఒత్తిడి..!
ఆస్ట్రేలియా గడ్డపై వన్డే సిరీస్‌లో ధోనీ నిలకడగా ఆడుతున్నాడు. బ్యాక్ టు బ్యాక్ ఆఫ్ సెంచరీలు సాధించడం, మునుపటిలా మ్యాచ్‌ని గెలుపుగా ముగించడాన్ని చూసి చాలా ఆస్వాదించా. -దినేశ్ కార్తీక్
Samayam Telugu | Updated:
Jan 16, 2019, 10:16AM IST
ధోనీ వ్యూహాంతో ఆసీస్‌పైకి మళ్లిన ఒత్తిడి..!
భారత మాజీ కెప్టెన్ మహేంద్రసింగ్ ధోనీ పక్కా వ్యూహంతోనే రెండో వన్డేలో ఆస్ట్రేలియాపై ఒత్తిడి పెంచాడని మిడిలార్డర్ బ్యాట్స్‌మెన్ దినేశ్ కార్తీక్ వెల్లడించాడు. అడిలైడ్ వేదికగా మంగళవారం ముగిసిన రెండో వన్డేలో విరాట్ కోహ్లీ (104: 112 బంతుల్లో 5x4, 2x6) శతకం సాధించగా.. ఆఖర్లో సమయోచితం ఇన్నింగ్స్ ఆడిన మహేంద్రసింగ్ ధోని (55 నాటౌట్: 54 బంతుల్లో 2x6) అర్ధశతకం బాదడంతో 299 పరుగుల లక్ష్యాన్ని భారత్ మరో 4 బంతులు మిగిలి ఉండగానే ఛేదించిన విషయం తెలిసిందే.
భారత్ జట్టు విజయానికి 18 బంతుల్లో 25 పరుగులు అవసరమైన దశలో దినేశ్ కార్తీక్ (25 నాటౌట్: 14 బంతుల్లో 2x4)‌తో కలిసి ధోనీ వరుసగా సింగిల్స్ తీస్తూ ఆస్ట్రేలియాపై ఒత్తిడి పెంచాడు. తొలుత పరుగులు, బంతుల మధ్య అంతరాన్ని తగ్గించిన ధోనీ.. ఆఖరి ఓవర్‌లో స్వేచ్ఛగా బ్యాట్ ఝళిపించి కళ్లుచెదిరే సిక్స్ బాది భారత్‌ని గెలుపు సంబరాల్లో ముంచెత్తాడు. జట్టు స్కోరు 242 వద్ద కోహ్లీ ఔటవగా.. మ్యాచ్‌పై ఉత్కంఠ నెలకొంది. ఆ సమయంలో ఓపికతో క్రీజులో నిలిచిన ధోనీ.. ఆఖరి వరకూ సహనం కోల్పోలేదు. సింగిల్స్‌తో ఫీల్డర్లపై తొలుత ఒత్తిడి పెంచిన ధోనీ.. ఆ తర్వాత బౌలర్లని ఆత్మరక్షణలోకి నెట్టేశాడు. ఈ క్రమంలో దినేశ్ కార్తీక్‌తో కలిసి ఐదో వికెట్‌కి అజేయంగా 57 పరుగుల భాగస్వామ్యం నెలకొల్పాడు.
‘ఆస్ట్రేలియా గడ్డపై వన్డే సిరీస్‌లో ధోనీ నిలకడగా ఆడుతున్నాడు. బ్యాక్ టు బ్యాక్ ఆఫ్ సెంచరీలు సాధించడం, మునుపటిలా మ్యాచ్‌ని గెలుపుగా ముగించడాన్ని నాన్‌స్ట్రైక్ ఎండ్‌ నుంచి చూసి చాలా ఆస్వాదించా. తొలుత ఒత్తిడిని తట్టుకుని.. ఆ తర్వాత దాన్ని ప్రత్యర్థిపైకి మళ్లించాలనేది ధోనీ వ్యూహం. వాస్తవానికి రెండో వన్డేలో అతని ప్లాన్ సక్సెస్ అయ్యింది. అలా వ్యూహాలు రచించి వాటిని విజయవంతంగా అమలు చేయడంలో ధోనీ సత్తా ఏంటో..? మరోసారి నిరూపితమైంది’ అని దినేశ్ కార్తీక్ వెల్లడించాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.